Miikka Ruokanen:

SAARNA 5.9.2010 Tuomasmessussa Mikael Agricolan kirkossa Helsingissä (valtakunnallinen suora lähetys Radio Deissä)

"JEESUS, SANO MINULLE: EFFATA!"

Markus 7: 31-37

*Rakkaat sisaret ja veljet yhteisessä heikossa uskossa ja huonossa vaelluksessa: Herramme Jeesuksen Kristuksen armo, Jumalan isänrakkaus ja Pyhän Hengen osallisuus olkoon teidän kanssanne!

*Evankeliumeissa Jeesus lähes aina koskettaa, kun hän parantaa ja siunaa. Nytkin Jeesusta pyydetään KOSKETTAMAAN kuuromykkää. Ja hyvin konkreettisesti: Jeesus ”pani sormensa hänen korviinsa, sylkäisi ja kosketti hänen kieltään”! 
*Seuraavassa luvussa (Markus 8:22-23) Jeesusta pyydetään koskettamaan sokeaa miestä. Jeesus ”sylkäisi miehen silmiin ja pani kätensä hänen päälleen”. 

*Evankeliumit selvästi opettavat: Kolmiyhteinen Jumala välittää meille pelastavan ja parantavan armonsa ja rakkautensa AINEELLISTEN VÄLIKAPPALEIDEN kautta. Ne ovat JUMALAN KOSKETUS meihin tänäkin päivänä. Tärkeimpiä niistä ovat hänen kirjoitettu Sanansa, kasteen vesi, ehtoollisen leipä ja viini, sairaanvoitelun öljy, sekä mm. toiset ihmiset. Päivän teksti: ”hänen luokseen TUOTIIN mies”, toiset siis toivat.

*Tämän ajan VAARA: uskomme NÄENNÄISTYY! Doketismin eli näennäisuskon harha.
-Jumalan sana, Raamattu on vain kirjallisuutta, runoutta, eri aikakausien uskonnollisten kokemusten dokumentti, ei Jumalan sanaa.
-Monet kirkon ekumeenisen apostolisen uskon sisällöt ovat joutuneet epäilyksen kohteeksi. Nykyisin sanotaan: oppi ei ole tärkeä, elämä on. Ollakseen muodikas kristitty intellektuelli on epäiltävä uskon sisältöjä. (Huom. varhaisen kirkon ja keskiajan kristilliset intellektuellit, joita filosofitkin kunnioittavat, kuten esim. Augustinus tai Tuomas Akvinolainen, olivat vahvoja uskon puolustajia, eivät epäilijöitä.)

*Mainitsen vain yhden esimerkin: vähätellään Jumalan ihmiseksi tulemisen, inkarnaation ihmettä. Sanotaan: usko neitseestä syntymiseen ei ole erityisen tärkeää kristinuskossa, siitä voidaan perustellusti esittää erilaisia näkemyksiä. Jos näin menetellään, koko kirkon varhainen patristinen teologia romahtaa; alusta alkaen uskottiin, että Jeesus on reaalisesti tosi Jumala ja tosi ihminen, siinnyt Jumalan Pyhästä Hengestä ja syntynyt neitsyt Mariasta. Hän on "samaa olemusta" (homoousios) Isän kanssa, kuten Nikean tunnustus painottaa,

*Näennäisusko SIVUUTTAA Jumalan itse valitsemat ARMON AINEELLISET VÄLIKAPPALEET, ylenkatsoo se, että JUMALA ITSE TULI AINEESEEN!
*Näin usko on uskoa IKÄÄN KUIN TOSIIN asioihin, jotka eivät aivan oikeasti olekaan totta! Eivät ainakaan samassa merkityksessä, miten pidämme useimpia maailman ilmiöitä tosina. Modernissa teologiassa on muodikasta ajatella: ei se mitään, vaikka jotkut uskon totuudet eivät ole historiallisesti totta, ne ovat silti hengellisesti, vertauskuvauksellisesti totta.
 
*Tällainen ajattelutapa on täysi vastakohta sille varhaiskristilliselle ajattelutavalle, jonka mukaan Jumala on Jeesuksessa Kristuksessa astunut ihmisyyteen, lihaan, historiaan, konkreettiseen AINEELLISEEN maailmaan yhdistääkseen meidät omaan jumalalliseen, katoamattomaan elämäänsä! Kristinusko on erittäin AINEELLINEN, MATERIAALINEN uskonto. Kristinuskon väitteet ovat tosia totuuden ja tiedon kaikilla eri tasoilla.

*Kolmiyhteinen Jumala ei vain tempaise meidän sieluamme jonnekin hengellisen maailmaan sfääriin - näin ajateltiin antiikin ajan harhaopeissa, joita kirkon varhaiset opettajat tunnustukset vastustivat. Kristillisen uskomme mukaan Jumala pelastaa meidät KOKONAISUUTENA, sellaisina ihmisinä kuin hän on meidät luonut: hän pelastaa ruumiimme, sielumme ja henkemme. Jumala toimii TÄMÄN konkreettisen maailman pelastamiseksi!

*Viisisataa vuotta sitten uskonpuhdistaja Martti Luther joutui puolustamaan uskon totuutta sen ajan skeptistä humanismia vastaan. Hänen aikansa johtava humanisti Erasmus valitti, kuinka Raamattu on "epäselvä" ja moniselitteinen, kuinka monet totuudet ovat yhtäältä selkeitä ja uskottavia mutta toisaalta kuitenkin myös varsin epäselviä ja siksi epäiltäviä. ”Minua eivät varmat väitteet miellytä”, sanoi Erasmus. Näin sanovat useat meidän aikamme teologit ja kirkonmiehetkin! Nykyään moni teologi sanoo: varmojen mielipiteitten esittäminen on henkistä fasismia!
 
*Luther torjui Erasmuksen yhtäältä-toisaalta-ajattelun sanomalla näin: Raamattu on täynnä ”selkeitä” kohtia, joskin on ”hämäriäkin”; selkeät kohdat selittävät hämärät kohdat. Raamattu on ”itsessään kirkas, läpinäkyvä, ymmärrettävä, itse itseään selittävä”; Raamatun keskus ja itsevalaiseva ”aurinko” on Kristus.

*Luther jatkaa: ”Hävitä VARMAT VÄITTEET, ja hävität kristinuskon! – Pyhä Henki EI OLE SKEPTIKKO eikä hän ole sydämiimme kirjoittanut epäiltäviä asioita, vaan varmoja totuuksia, jotka ovat itse elämääkin ja kaikkea kokemusta lujempia.”
*Ikuisesti järkähtämätön, täysin varma ja tosi Jumalan sana voittaa synnin, kuoleman, Saatanan ja helvetin voimat. Ilman täysin luotettavaa Jumalan sanaa meillä ei ole mitään toivoa. Tätä oli kristinusko Lutherille.

*Takaisin tekstiimme: KOSKETTAEN sairasta miestä Jeesus huokaisee, rukoilee Isäänsä, ja sanoo: EFFATA! (arameaksi etpetah) AUKENE! ”Ja silloin miehen korvat aukenivat ja hänen kielensä vapautui, niin että hän puhui selkeästi.”  Kun Jeesus kosketti miehen kieltä, tämä puhui ”oikein” (orthos), kiitollisena hän kykeni nyt oikein ylistämään Jumalaa eli hänestä tuli kirjaimellisesti ”ortodoksi”, "Jumalaa oikein ylistävä". Sanoma tästä tunnusteosta levisi nopeasti lähiympäristöön.

*Tulkitessaan päivän tekstiämme kirkon varhaiset opettajat eli ns. kirkkoisät näkivät siinä eräänlaisen LAAJENNETUN EFFATA-TEOLOGIAN: 

-Me emme voi kuulla Jumalan sanaa ja ymmärtää sitä, ellei Jeesus Pyhällä Hengellään ensin kosketa korviamme. 
-Me emme voi nähdä Jumalan ilmiselvää totuutta, ellei Jeesus ensin kosketa silmiämme.
-Me emme voi oikein ylistää Kolmiyhteistä Jumalaa, ellei Jeesus ensin kosketa kieltämme.

-Taustalla on profeetta Jesajan kipuilu oman julistajan tehtävänsä kanssa (Jesaja toimi keskellä Jumalan kansaa Israelia, sen ajan "kansankirkkoa"):
Vaikka Jumalan totuus kuuluu kirkkaana ja on vastaansanomattomasti nähtävissä, ihmiset silti paaduttavat sydämensä eivätkä käänny, eikä Jumala siten voi heitä armahtaa ja parantaa. Jes. 6: 9-10: Jumala sanoo Jesajalle:
"Mene ja sano tälle kansalle: Kuulemalla kuulkaa älkääkä käsittäkö.
Katsomalla katsokaa älkääkä ymmärtäkö.
Paaduta tämän kansan sydän, sulje sen korvat, sokaise sen silmät,
ettei se silmillään näkisi, ei korvillaan kuulisi eikä sydämellään ymmärtäisi - 
ettei se kääntyisi ja tulisi terveeksi."

*Tämä oli Jeesukselle rakas ja raskas teksti, jota hän siteerasi evankeliumeissa (Mark. 4: 12 Matt. 13:14-15).
*Myös apostoli PAAVALI kipuili aivan saman asian kanssa: vaikka Jumalan totuus on niin ilmiselvä, miksi vain harvat uskovat? Uuden testamentin kuvaus Paavalin elämästä päättyy hänen tutkintovankeuteensa Roomassa. Siellä hän valittaa sitä, kuinka harvat hänen maanmiehistään uskovat Kristukseen, ja sanoo Jumalan lähettävän nyt pelastussanomansa pakankansoille, jotka "myös kuulevat sitä". (Apt. 28: 25-28.)

*Jesaja, Jeesus ja Paavali kipuilivat saman asian kanssa. Niin myös me nykyajan julistajat. Vaikka Jumalan totuus on niin ilmiselvä, että suorastaan työntyy korvista ja silmistä sisäämme, miksi silti niin monet eivät usko?! 

*Miksi joku uskoo kun taas joku toinen ei? Uskon syntyminen on ihmeistä suurimpia. Se on salaisuus, jonka vain Kolmiyhteinen Jumala Pyhän Henkensä voimalla voi meissä vaikuttaa.

*Me emme voi tulla katumukseen ja kääntymykseen emmekä voi ottaa vastaan Jumalan armoa ja anteeksiantamusta, ellei Jeesus itse sano meille: "Effata!" Emme voi muuttua, ellei Jeesus itse Pyhän Henkensä voimalla aukaise sydämiämme katumukseen, kääntymykseen ja uskoon! 

*Meidän elämämme ei voi muuttua ja uudistua, emme pääse irti paheistamme, pinttyneistä syntisistä taipumuksistamme ja kylmästä rakkaudettomuudestamme, ellei Jeesus sano meille "effata" ja avaa korviamme ja sydämiämme Hänelle kuuliaisiksi! Ellei hän Pyhällä Hengellään polta pois sielustamme himon karstaa ja saastaa, sytytä sydäntämme rakkauteen.

*Siksi me voimme vain avuttomina, omista mahdollisuuksistamme täysin riisuttuina sanoa - ja jo tämänkin sanominen on Pyhän Hengen vaikutusta meissä: Vapahtajamme, sano minulle "effata", jotta voin kuulla, nähdä ja ymmärtää Sinut, voin katua, kääntyä ja uskoa! Kun sanot ”effata”, kieleni vapautuu ylistämään Sinua! 
*Sano koko kirkollesi: "Effata!" Vasta silloin kirkkosi voi uudistua.

*Miten Kristuksen KIRKKO VOISI UUDISTUA? Meillä on paljon niitä, joilla on sinapinsiemenen verran uskoa Jumalaan ja uskoa Kristukseen Vapahtajana - ja tämä riittääkin, pieni, heikko ja arka usko. Eihän uskon määrä tai vahvuus pelasta, vaan uskon kohde, Jeesus Kristus.

*Mutta väittäisin, että meillä on AIVAN LIIAN VÄHÄN niitä, jotka haluavat olla JEESUKSEN OPETUSLAPSIA. Niitä, jotka päivittäin kysyvät, miten he voisivat arkielämässään ja kutsumuksessaan olla kuuliaisia Jumalalle ja toteuttaa Jumalan tahtoa, olla suolana ja valona, totuuden ja rakkauden kanavina siellä missä elävät.

*Natsien toisen maailmansodan loppuhetkillä hirttämä kuuluisa saksalainen teologi Dietrich Bonhoeffer puhui "HALVASTA" JA "KALLIISTA" ARMOSTA.

*HALPAA armoa on sellainen usko, joka ei johda kuuliaiseen Jeesuksen seuraamiseen:
¡¨Halpa armo on armoa ilman Kristuksen seuraamista, armoa ilman ristiä. Halpa armo on armoa alennusmyyntitavarana, pilkkahintaan tarjottua anteeksiantamusta, halpahintaista lohdutusta ilman kutsua Kristuksen todelliseen seuraamiseen, hänen ikeensä kantamiseen. Halpa armo merkitsee Jumalan elävän sanan kieltämistä”, sanoo Bonhoeffer.

*Bonhoeffer suri sitä, että hänen oma kirkkonsa mukautui yhteiskunnan painostukseen ja omaksui sen arvot, myötäili pelokkaasti fasismin ideologiaa. Hänen kirkkonsa oli "halvan armon" kirkko, joka ei jaksanut olla rohkeasti kuuliainen Herralleen. - Entä meidän kirkkomme meidän aikanamme, alistuuko se ns. yleisen mielipiteen painostuksen alle?

*Bonhoefferin mukaan KALLISTA on sellainen armo, joka johtaa meidät uhraamaan koko elämämme Hänelle, joka uhrasi itsensä meidän edestämme:
¡¨Kallis armo on peltoon kätketty aarre, jonka tähden ihminen menee ja myy iloiten kaiken, mitä hänellä on; se on kallisarvoinen helmi, jonka maksamiseksi kauppias luopuu kaikesta omaisuudestaan; se on Jeesuksen Kristuksen kutsu, jonka kuullessaan opetuslapsi jättää verkkonsa ja seuraa häntä. Kallista on armo ennen kaikkea siksi, että se on ollut kallista Jumalalle, se on maksanut Jumalalle hänen Poikansa hengen. Kallis armo on armoa elävänä sanana, Jumalan sanana, jonka hän itse puhuu niin kuin tahtoo”, Bonhoeffer toteaa.
 
*Ystäväni: Onko Kristuksen armo Sinulle HALPA vai KALLIS armo? 
*Haluatko tuhlata elämäsi ohimenevien nautintojen maksimoinnissa, rahan ja vaikutusvallan tavoittelussa tai epätoivossa, omaan mahdottomuuteesi tuijottelussa, Jumalan tahdon vastustelussa tai kenties vain hengellisessä velttoudessa? Onko sinulle tärkeintä "mukautua tämän maailmanajan mukaan"?

*Vai kaipaatko, että Jeesus sanoo sinulle "effata - aukene" ja muuttaa sinun elämäsi hänelle kuuliaiseksi, niin että voit kantaa hedelmää hänen iankaikkiseen valtakuntaansa lähellä ja kaukana - mihin tahansa Hän sinut kutsuukaan.
*Vain Kristus voi muuttaa Sinut.
*Ystävät, meillä on vain yksi, lyhyt, nopeasti ohikiitävä elämä. Kaikki katoaa, vain Jumalan tahdon mukaiset teot ja niiden tulokset pysyvät ikuisesti.

*Parhaiten kirkkomme voi uudistua siten, että sen jäsenissä on yhä enemmän niitä, joille on kirkastunut KALLIS ARMO, niitä, jotka haluavat olla Jeesuksen todellisia, kuuliaisia opetuslapsia!

SOVELLUSRUKOUS:

*Ystäväni, laita nyt minun kanssani sormesi korviisi ja sano: "Jeesus, kosketa minun korviani ja sano minulle "effata", aukaise korvani opetuslapsesi tavalla kuulemaan Sinun sanaasi ja tottelemaan sitä."
*Laita nyt sormesi silmiisi ja sano: "Jeesus, kosketa minun silmiäni ja sano minulle "effata", aukaise silmäni näkemään Sinun totuutesi. Ja näkemään tämä maailma Sinun silmilläsi."
*Työnnä nyt kielesi ulos ja kosketa sitä sormillasi ja sano: "Jeesus, kosketa minun kieltäni ja sano minulle "effata". Avaa suuni "ortodoksisesti" ylistämään Sinua, opetuslastesi tavalla todistamaan Sinun totuudestasi tässä maailmassa ja lausumaan rakastavia sanoja niille, joita päivittäin kohtaan." Aamen.